CELEX: 32016R0235
Language: sk
Date: 2016-02-18 00:00:00
Title: Nariadenie Komisie (EÚ) 2016/235 z 18. februára 2016, ktorým sa mení príloha II k nariadeniu Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín

19.2.2016   
            
            
               SK
            
            
               Úradný vestník Európskej únie
            
            
               L 44/7
            
         NARIADENIE KOMISIE (EÚ) 2016/235
   z 18. februára 2016,
   ktorým sa mení príloha II k nariadeniu Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín (1), najmä na jeho článok 26,
   keďže:
   
               (1)
            
            
               V prílohe II k nariadenia (ES) č. 110/2008 sa stanovuje, že liehoviny v kategórii 32 „likér“ sa vyrábajú dochucovaním etylalkoholu poľnohospodárskeho pôvodu alebo destilátu poľnohospodárskeho pôvodu, alebo jednej alebo viacerých liehovín alebo ich zmesi, osladené a s prídavkom výrobkov poľnohospodárskeho pôvodu alebo potravín, ako je smotana, mlieko alebo iné mliečne výrobky, ovocia, vína alebo aromatizovaného vína. Na získanie základných organoleptických vlastnosti typických pre túto kategóriu liehoviny však nie je potrebné dochucovanie a zároveň aj pridávanie výrobkov poľnohospodárskeho pôvodu alebo potravín. Použitie jednej z týchto metód postačuje na získanie výrobku s vlastnosťami, ktoré spotrebitelia likéru očakávajú. Uvádzanie liehovín na trh v kategórii 32 „likér“, ktoré sú vyrobené buď dochucovaním etylalkoholu alebo destilátu poľnohospodárskeho pôvodu alebo jedného alebo viacerých liehovín alebo ich zmesi, alebo pridaním výrobkov poľnohospodárskeho pôvodu alebo potravín, by preto malo byť povolené.
            
         
               (2)
            
            
               Príloha II k nariadeniu (ES) č. 110/2008 by sa preto mala zodpovedajúcim spôsobom zmeniť.
            
         
               (3)
            
            
               Opatrenia stanovené v tomto nariadení sú v súlade so stanoviskom Výboru pre liehoviny,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 110/2008 sa týmto mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. februára 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 39, 13.2.2008, s. 16.
   
      PRÍLOHA
      V písmene a) kategórie 32 prílohy II nariadenia (ES) č. 110/2008 sa bod ii) nahrádza takto:
      
         
                     „ii)
                  
                  
                     vyrábaná použitím etylalkoholu poľnohospodárskeho pôvodu alebo destilátu poľnohospodárskeho pôvodu alebo jednej alebo viacerých liehovín alebo ich zmesi, ktorá bola osladená a do ktorej bolo pridané jedno alebo viacero dochucovadiel, výrobky poľnohospodárskeho pôvodu alebo potraviny.“